Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 440/13/5508	Ružomberok, 27.2.2014
EEČ : 2-42-16-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
obv. XXXXX vyhlásil, že spáchal skutok pre ktorý je stíhaný, obvinený sa poškodenou dohodli na finančnom odškodnení vo výške 250,- Eur, kde uvedenú sumu obvinený odovzdal do rúk poškodenej počas mediácie. Obv. XXXXX zložil na účet Okresnej prokuratúry v Ružomberku peňažnú sumu na všeobecne prospešné účely vo výške 50,- Eur, pričom adresátom 50% z tejto sumy je Občianske združenie Konzultačné a informačné centrum EDUKOS so sídlom Ul. Ťatliaka 8, 02601 Dolný Kubín, IČO 37801848, číslo účtu 1459608858/0200, vedený vo VÚB pobočka Dolný Kubín, kde z uvedených súm patrí štátu na peňažnú pomoc obetiam trestnej činnosti 50% podľa osobitného zákona. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odb.kriminál.polície OR PZ XXXXX pod spisovou značkou ORP-431/OVK-RK-2013.
dňa  03.11.2013 v čase o 16.35 h vykonával jazdu na osobnom motorovom vozidle zn. Škoda Octavia, ev. č. NM-759BM, po ceste I/18 v Ružomberku, po ulici Považská smerom na Liptovský Mikuláš, pričom v km 518,500 pri vedení vozidla dostatočne nesledoval situáciu v cestnej premávke a nedal prednosť chodkyni XXXXX, nar. XXXXX, ktorá prechádzala riadne označeným prechodom pre chodcov cez vozovku z jednej strany cesty na druhú, v dôsledku čoho do chodkyne narazil ľavou prednou časťou vozidla, pričom pri zrážke utrpela XXXXX zlomeninu píšťaly pravej dolnej končatiny, zlomeninu ihlice pravej dolnej končatiny, tržnú ranu nad pravým obočím, pomliaždeninu pravého ramena, vnútrolebečné zranenie so zakrvácaním do lebečných obalov, ktoré zranenia si vyžiadali liečenie a obmedzenie obvyklého spôsobu života u poškodeného v trvaní najmenej 10 týždňov, čím obvinený porušil ustanovenia § 3 ods. 2 písm. a), § 4 ods. 1 písm. f), s poukazom na § 137 ods. 1, ods. 2 písm. c), s) Zákona o cestnej premávke č. 8/2009 Z. z.,  

Odôvodnenie: 
           Uznesením vyšetrovateľa OR PZ OKP XXXXX sp. zn. ORP-431/OVK-RK-2013 z 21.11.2013 bolo podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 157 ods. 1, ods. 2 písm. a) Trestného zákona, na tom skutkovom základe tak, ako je to uvedené vo výrokovej časti tohto uznesenia.

     	Preskúmaním príslušného spisového materiálu som zistil, že v predmetnej veci  sa  koná  o prečine, na  ktorý zákon ustanovuje trest odňatia slobody,  ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

           Obv. XXXXX a poškodená uzavreli dňa 12.02.2014 pred probačným a mediačným úradníkom na Okresnom súde v Ružomberku dohodu o zmieri, v rámci ktorej poškodený sa s obvineným dohodli na náhrade škody vo výške 250,- Eur, ktorú sumu obvinený uhradil poškodenej do rúk počas mediácie.

    	 Obv. XXXXX slobodne, vážne, zrozumiteľne a určito vyhlásil, že spáchal skutok, za ktorý je stíhaný.	

Obv. XXXXX zložil na účet Okresnej prokuratúry v Ružomberku peňažnú sumu vo výške 50,- Eur, pričom adresátom sumy 25,- Eur je Občianske združenie Konzultačné a informačné centrum EDUKOS so sídlom Ul. Ťatliaka 8, 02601 Dolný Kubín, IČO 37801848, číslo účtu 1459608858/0200, vedený vo VÚB pobočka Dolný Kubín, kde zo sumy 50,- Eur patrí štátu na peňažnú pomoc obetiam trestnej činnosti 50% podľa osobitného zákona. 

Poškodená spolu s obvineným pri uzatváraní zmieru uviedli, že súhlasia s výškou sumy určenej na všeobecne prospešné účely, ktorú obvinení zložili na účet Okresnej prokuratúry XXXXX. 

Táto suma je primeraná závažnosti spáchaného trestného činu.

Obv. XXXXX a poškodená s týmto spôsobom vybavenia veci v prípravnom konaní vyslovili súhlas. 
 
Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 

Preto som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor